Ap vil ha utslippsfritt nybilsalg innen 2030

Arbeiderpartiet går inn for å fase ut salget av nye bensin- og dieselbiler omtrent fullstendig innen 2030.

UTSLIPPSFRITT: Arbeiderpartiets leder Jonas Gahr Støre vil ha et utslippsfritt nybilsalg innen 2030. Han tror en rivende teknologisk utvikling i transportsektoren vil gjøre det mulig å nå målet. Vis mer byoutline Berit Roald NTB scanpix

Publisert: Oppdatert: 3. februar 2016 13:11 , Publisert: 3. februar 2016 12:23

Jonas Gahr Støre gir nå velgerne et innblikk i klimapolitikken han og Arbeiderpartiet går til valg på i 2017.

Hovedgrepet er en transportsektor som etter hvert skal bli nærmest fullstendig utslippsfri.

– Vi mener det er viktig å sette mål som både bilbransjen og forbrukerne kan forholde seg til, sier Støre til NTB.

– Vi ser en rivende teknologisk utvikling, og det å få ned utslippene fra transportbransjen er bra både for klimaet og miljøet i de store byene, påpeker Ap-lederen.

Vil ha utslippsfrie biler

Innen 2025 skal alle nye biler som selges i Norge, være biler med lave utslipp eller ingen utslipp av klimagasser, heter det i pakken med nye klimatiltak som Arbeiderpartiet la fram onsdag. Innen 2030 bør så godt som alle nye biler være helt utslippsfrie.

Det betyr full stans i salget av bensin- og dieselbiler i Norge.

Samtidig bør andelen biodrivstoff økes til opp mot 40 prosent for de fossile bilene som allerede er i bruk.

Støre legger riktignok ikke opp til noe forbud mot salg av bensinbiler og dieselbiler. I stedet skal avgiftene justeres slik at biler med utslipp av klimagasser velges vekk.

– Vi har jo sett hvordan bruken av avgiftssystemet har fått salget av elbiler opp, sier Støre.

Kritiserer passivitet

Ap-lederen sier samtidig at han savner tydelige signaler fra regjeringen om hvordan Norge skal få utslippene ned de neste femten årene.

Han viser blant annet til uttalelsene klima- og miljøminister Vidar Helgesen (H) nylig er kommet med, der han varsler at de norske utslippene trolig vil øke de neste to årene.

– Vi mener det er for passivt, sier Støre.

Et hovedbudskap i Arbeiderpartiets nye klimapakke er ifølge ham at tempoet må opp.

– Vi må komme i gang med både tiltak og mål som gjør at næringslivet og vi som forbrukere har noe å strekke oss etter.

Les også Hver femte bil borte i ettermiddagsrushet i Bergen

Les også – Har aldri opplevd noe lignende

Les også Facebook gjør endringer i nyhetsfeeden din - igjen